
	Παρουσίαση του διμηνιαίου περιοδικού 
Τεχνών και Πολιτισμού

διόραμα

Μνήμη Χρίστου Πετρίδη

στο Σπίτι της Κύπρου

Τη Δευτέρα 30 Ιανουαρίου 2017 πραγματοποιήθηκε στο Σπίτι της Κύπρου  η παρουσίαση του 8ου  τεύχους του διμηνιαίου περιοδικού Τεχνών και Πολιτισμού διόραμα  το οποίο ήταν αφιερωμένο στη μνήμη του κύπριου καλλιτέχνη Χρίστου Πετρίδη.
Στην εκδήλωση μίλησαν ο  Ομότιμος Καθηγητής Λογοτεχνίας του Ιονίου Πανεπιστημίου κ. Θεοδόσης Πυλαρινός, ο ποιητής, βιβλιογράφος κ. Δημήτρης Δασκαλόπουλος, ο Ιστορικός Τέχνης κ. Σταύρος Καβαλλάρης, επιμελητής της έκθεσης Χρίστος Πετρίδης, Ένας φαντασιακός κόσμος, 1958-2013 και η Μορφωτικός Σύμβουλος κ. Μαρία Παναγίδου.
Ο κ. Πυλαρινός μίλησε για την πολυετή θητεία στη μελέτη του περιοδικού τύπου, του εκδότη του περιοδικού διόραμα κ. Ανδρέα Χατζηθωμά, επισημαίνοντας ότι το «διόραμα» υπείκοντας στα κελεύσματα των καιρών, αλλά χωρίς να γίνεται φερέφωνο των όποιων άξεστων υπαγορεύσεών τους, έχει το προσόν της καλώς νοούμενης επικαιρότητας, υπό την έννοια της ενημέρωσης επί όλου του φάσματος του πολιτισμού και των μαχόμενων φορέων του.

Ο κ. Δασκαλόπουλος έκανε μια σύντομη αναδρομή σε περιοδικές εκδόσεις τις Κύπρου από τον προηγούμενο αιώνα, αναφέρθηκε στη γόνιμη σχέση του Ανδρέα Χατζηθωμά με τα λογοτεχνικά έντυπα και την ευρεία γκάμα  ενδιαφερόντων που καλύπτει το διόραμα, το οποίο, όπως είπε, είναι μια γενναία προσπάθεια σε μιαν εποχή κατά την οποία το αναγνωστικό κοινό, ιδίως των νεοτέρων ηλικιών, απομακρύνεται από το έντυπο και διατηρεί συνεχή επαφή με τα προϊόντα του διαδικτύου. 
Για το έργο, την καλλιτεχνική πορεία του Χρίστου Πετρίδη και την αναδρομική έκθεση του καλλιτέχνη που πραγματοποιήθηκε στο Μουσείο Μπενάκη, από το Σπίτι της Κύπρου, μίλησαν ο κ. Καβαλάρης και η κ. Παναγίδου. 
Ο κ. Καβαλάρης, μεταξύ άλλων, είπε ότι μελετώντας το έργο του Πετρίδη διέκρινε ένα έντονο συναισθηματικό φορτίο, διαπιστώνοντας ότι υπήρχε στο έργο του  μια σύγκρουση ανάμεσα στην αυτονομία που ο ίδιος επιθυμούσε και στην υποταγή των συναισθημάτων του. 

Στην παρέμβασή της η κ. Παναγίδου είπε ότι ο Χρίστος Πετρίδης ζούσε για τους ανθρώπους και με τους ανθρώπους. Γι αυτό πίσω από τα έργα του είναι πάντα ο άνθρωπος, η επικοινωνία, η αγάπη, η μοναξιά, το όνειρο. Η έκθεση ήταν ένας φόρος τιμής, συμπλήρωσε, και ευχαρίστησε όλους όσοι συνέβαλαν στην πραγματοποίησή της.
Η εκδήλωση ολοκληρώθηκε με τις θερμές ευχαριστίες του Ανδρέα Χατζηθωμά τόσο στους διοργανωτές της εκδήλωσης όσο και τους συνεργάτες του περιοδικού.
31 Ιανουαρίου 2017

